跋宋朝老再和陶淵明歸去來辭
作者：許及之
朝代：宋

paragraphs: 吾鄉說三宋，伯也抱奇偉。
太學三十年，不作舉子語。
晚當拜特恩，青衫送還官。
開口論世事，有舌不可捫。
吾皇開壽域，汪濊澤萬國。
勉公俯而就，如女有正色。
翻然感際會，千載今一時。
誰歟俾宿留，再和歸來辭。
淵明歸有田，公歸徒四壁。
姑奉祝融祠，勝煮南山石。
公乎未得第，我輩慚登科。
空飱了無補，奈此歸來何。